L-Amerikani ħadu idejhom it-tanker “Morning Glory” f’ħidma fl-ibħra internazzjonali lil hinn minn Ċipru. L-attakk sar minn ġemgħa ta’ morini elitisti magħrufa bħala SEALs – qawwa speċjali tal-forzi armati Amerikani. Il-vapur, li kien imblukkat fil-port Libjan ta’ Es Sider qabel ma ħarab b’aktar minn żewġ miljun dollaru Amerikan żejt mhux maħdum minn raffinerija taż-żejt taħt il-kontroll tar-ribelli, kien irnexxielu jiżgiċċa u salpa lejn l-ibħra internazzjonali. Il-ħarba tiegħu wasslet għat-tkeċċija ta’ Ali Zeidan minn prim ministru tal-Libja. Il-Pentagon qal li l-vapur u t-tagħbija taż-żejt se jittieħdu lura l-Libja mill-baħrin Amerikani mid-destroyer USS Stout. Skont is-Segretarju tal-Pentagon Rear Admiral John Kirby, ħadd ma weġġa’ biex il-vapur ittieħed mis-SEALs Amerikani li ħadu l-vapur wara talba mill-gvernijiet tal-Libja u ta’ Ċipru. It-tanker kummerċjali mhu reġistrat taħt ebda bandiera marittima wara li l-Korea ta’ Fuq neħħietu minn fuq ir-reġistru tagħha meta ħa ż-żejt b’mod illegali mir-raffinerija Libjana.